Ja, Zulfikar/I
<s>Ime Zulfikar, prezime,…godine,…zanimanje…!!!</s>

<s>Nije važno.</s><s>Koga to još interesuje?</s>

<s>Imao sam prošlost.</s><s>Bio duboko ubijeđen da će mi ona obezbjediti budućnost, međutim izmaklo se.</s>

<s>Izgleda svi, osim mene, su znali da sa takvom prošlošću nikad nisam ni mogao da imam budućnost.</s><s>Moj status je čovjek sa prošlošću ali bez budućnosti.</s>

<s>Bio sam dvaput oženjen.</s><s>Po jedno dijete od svake žene.</s><s>Bile su lijepe, mlađe od mene i još uvijek su lijepe, ali ja nisam.</s><s>Nisam u stvari bio lijep ni u mlađim danima.</s>

<s>Omanji rast, porijetka kosa, široko lice, sive oči… su bile moje vanjske odrednice, međutim dobar status u doba komunizma me je činio neubičajno atraktivnim.</s><s>Prvoj ženi je bilo važna moja jugoslovenska predaja, drugoj moj plemićki hercegovački rodoslov.</s><s>Obe su se prevarile.</s><s>Bio sam odrod mojem bivšem slavnom hercegovačkom korijenu i zabluda sadašnjem jugoslovenskom ubjeđenju.</s>

<s>Najljepše na meni su ruke.</s><s>Nježne, lijepo izvajanih prstiju sa uvijek čistim i beskprekorno podrezanim noktima.</s><s>Uživao sam u njima, dok su  svirale po crnim-bijelim, malim-velikim, starim-novim i mehaničkim-električnim pisaćim mašinama.</s>

<s>Poput pijaniste sam stvarao operne arije i ode novom besklasnom poretku.</s><s>To je bilo važnije nego da sam iskopao milion tona uglja i poput Alije Sirotanovića se smješio sa papirne novčanice.</s><s>Alija je bio samo povod.</s><s>Ja sam pravio  scenarij opstanka ovog društva ako…, svi budemo radili kao Alija.</s><s>Bio sam važniji od hiljadu Alija, jer imao sam čiste nokte i bijelo lice, a srce…!!??</s><s>Kome je to onda, a i sada, uopšte važno?</s>

<s>Voljeli su sa mnom da se druže.</s><s>Onda.</s><s>Bio sam avangarda, misao, jezik..</s><s>Na braniku socijalističkog progresa.</s><s>Zaštićen poput polarnog medvjeda.</s><s>Uvaženi drug Zulfikar iz novina.</s><s>Gledali su me sa poštovanjem čak i obični, jer nikad nisu ni razumjeli o čemu sam pisao.</s><s>Oni su novine uvijek čitali od zadnje strane, a ja sam uvijek bio na prvoj.</s>

<s>Uvažavali su me partijski jer sam im trebao poput stambolskog permana.</s><s>Bez mene bi se čuli samo do prvog reda partijskih, akademskih, pozorišnih i drugih inih kristalnih dvorana.</s><s>Moji nježni prsti su partijskim produžavali jezik a običnim ga skraćivali.</s><s>Ali koga to još interesuje.</s><s>Ionako nemam budućnost.</s><s>Imam samo spoznaju da sam uvijek bio glasnogovornik prošlosti, dinosaurus spuštenog repa i otvorenih škrljuti poput basamaka, koji su služili da se razni drugovi lakše penju na vrh.</s>

<s>Zbog moje važnosti se zaljubi u mene Maja.</s><s>Bila je omalena crnka, živih očiju, vesele naravi, lijepa kao san.</s>

<s>Pitao sam se onda kao i sada, zašto je mene baš izabrala?</s><s>Ali hajde, Zulfikar i Maja, arhaično i moderno, kao garant vječnosti i blagostanja.</s><s>Onda.</s><s>Petu godinu braka rodio nam se Sven.</s><s>Bili smo sretni.</s><s>Povlašteni kadrovi u kadrovskom stanu.</s><s>Ja sam radio svoj posao novinara, a Maja svoj, kao profesor istorije u srednjoj školi.</s>

<s>Nekako devete godine braka dobih ponudu da budem izvještač za državnu novinsku agenciju iz Amerike.</s><s>Bio sam još veći i važniji ali opet drug, jer nije bilo višeg.</s>

<s>Počeo sam mjesecima da odsustvujem od kuće.</s><s>Ja i Maja smo se počeli udaljavati.</s><s>Drugu godinu boravka u Americi, upoznah Sabahetu.</s><s>Sasvim slučajno.</s><s>Nisam bio nikad neki ženskaroš, ali eto bio sam važan, onda, pa malo I smrknut I valjda iz te stranosti koja je izvirala iz mene bio sam interesantan ženama.</s><s>Sabaheta je bila ćerka jednog starog bosanskog imigranta, takođe Hercegovca, iz Čikaga.</s><s>Maja je to saznala i zatražila rastavu braka.</s><s>Prihvatio sam, vratio se na kratko u Sarajevo i obavio ubrzanu proceduru bračnog razvoda.</s><s>Sven je pripao Maji.</s><s>Bili smo tužni svi, a ja nekako najmanje.</s><s>Istog dana, po napuštanju sudnice, sam otputovao za Njujork.</s><s>Htio sam da izbjegnem suvišna pitanja prijatelja, kao i stalnu kritiku moje starije sestre Fatime.</s>

<s>Nekoliko mjeseci nakon toga sam oženio Sabahetu.</s><s>Ona i Maja su bile nebo i zemlja.</s><s>Maja, poput orkana, dominantna i jaka.</s><s>Zadrta jugoslovenka.</s><s>Sabaheta, tiha i uvijek spremna na kompromis.</s><s>Ja sam bio...ne znam ni sam., u stvari jezik mi je bio jugoslovenski, isto tako dvije trećine srca, dok je ona zadnja trećina bila sramota.</s><s>Sve ovo je bilo prisutno od onog momenta kada dobih prvi sto i pisaću mašinu.</s>

<s>Vrijeme je prolazilo, ali iz mene ta sramota nije nikad izlazila.</s>

<s>Stiskala me je i možda bila uzrok ženidbi sa Sabahetom.</s>

<s>I sa njom dobih sina, Adnana.</s><s>Ona je bila sretna, ja onako.</s><s>Treću godinu mog novog braka , stiže poziv da se vratim u Sarajevo i preuzmem najveći list tamo.</s><s>Bio sam obradovan ovom viješću, Sabaheta ne.</s><s>Nije htjela u Bosnu.</s><s>Ostavio sam nju i Adnana.</s><s>Poslije nekoliko mjeseci poslala mi je papire za razvod.</s><s>Potpisao sam i postao ledični i uvaženi direktor Zulfikar.</s><s>Ali koga to više i interesuje u ovoj priči!?</s>

<s>Svako ima šansu da se rastavi barem jednom u životu.</s>

<s>Jednog dana sam iz svoje kancelarije gledao napolje.</s>

<s>U momentu osjeti onu trećinu srca u kojoj je bila sramota.</s><s>Zagušilo me.</s><s>Hvatao sam se za vrat, gubio zrak i pao na koljena.</s><s>Prije nego sam izgubio svijest je počeo ezan sa obližnje džamije.</s><s>Probudio sam se u bolnici.</s><s>Lakši srčani udar, kažu, a imao sam samo četrdeset godina.</s><s>Od tada sam postao još zaštićeniji, ovaj put poput bengalskog tigra.</s><s>Kada sam se vratio iz bolnice u svoj stan, državni naravno, došli su mi u posjetu Sven i Maja.</s><s>Bili su žalosni, a i ja sam.</s><s>Gledao sam oboje i zaključio da nisam nikad volio ni Maju ni Sabahetu.</s><s>Volio sam samo Jugoslaviju i Tita.</s><s>Steže me opet ona trećina srca, sramota, pomrači mi se vid i doktor u kućnom obilasku zamoli Maju i Svena da završe posjetu jer drug Zuko treba odmora.</s>

<s>Dva mjeseca kasnije je umro Tito.</s><s>Sa njim su umrle i one dvije trećine srca, ostala mi je zadnja trećina-sramota, i crven jezik.</s><s>Nekoliko godina nakon toga sam brusio jezik na zelenoj grupi u sarajevskom procesu.</s><s>Naveče sam udarao nogama i rukama po novom računalniku, a po danu gledao u njih, dok su mirno sjedili okruženi čuvarima.</s>

<s>Sjećam se, jednog momenta me je pogledao najvažniji od njih.</s><s>Sa dubokim plavim očima je ulazio polako u mene.</s>

<s>Oči mi se zasjeniše od sunčeve zrake koja je ušla kroz otvoren prozor.</s><s>Nisam vidio nikoga više, samo sam osjetio kako me steže ona trećina srca, sramota.</s><s>Digao sam se i napustio sudnicu.</s><s>Naveče sam ponovo na papir prosuo pljuvačku sa mog jezika.</s><s>Sutradan, na naslovnoj stranici velikih novina je bila presuda.</s><s>Ne znam zašto su nastavili suđenje, ali opet sam navratio.</s><s>Sreli su me u hodniku.</s><s>Tapšali jako po leđima, kaput mi se tresao a naočale poskakivale na nosu.</s><s>U jednom momentu mi je prišao drug iz Službe…</s>

<s>Bio je rodom iz Prijedora.</s><s>Udario me onako kozarački po ramenu i uz to stegao lijevu mišicu do bola.</s><s>Ispala mi je iz ruke bilježnica.</s><s>Podigao sam je i ugledao crno ispod nokta na kažiprstu.</s><s>Prvi put.</s><s>Nije bilo i zadnji.</s>

<s>Tog dana je grupa osuđena.</s><s>Aplauz se prolomio dvoranom.</s><s>Zapamtio sam lice Fehima, druga iz Sindikata.</s><s>Bio je u prvom redu, pljeskao je velikih i otvorenih šaka.</s><s>Izašao sam napolje, sreo starog prijatelja, uvaženog profesora na Pravnom fakultetu.</s><s>Njega su inače najviše udarali po ramenima, poslije mene.</s><s>Uvijek je imao velike podočnjake i podbuhlo lice, ali tog dana je bio straha... još ružniji i deblji, nos mu se savio do usana.</s><s>Mora da mu je bilo gadno osjećati stalni zadah iz vlastitih usta.</s><s>Prošao je pored mene, bez riječi mahnuo rukom i nestao.</s><s>Nije puno živio poslije toga.</s><s>Objesio se.</s><s>Ali koga to više i interesuje, neće ga valjda tražiti u džehenemu.</s>

<s>Počeli su štrajkovi, pare više nisu dolazile u moje novine.</s><s>Sretali su me u hodniku, štampariji,… pitali;</s>

<s>“Druže Zuko, kada će plata, regres…”</s>

<s>Nisam više imao mira.</s><s>Sve je postalo službeno.</s><s>Privatni život u stvari nikad nisam ni imao, ali vikendicu u Neumu jesam.</s>

<s>Bio sam službenik, a oni čak nemaju ni privatnu ljubav.</s>

<s>Zato nisam volio nikoga.</s><s>I tako, godina za godinom.</s><s>Malo dobro, pa malo loše.</s><s>Grupa studenata krenu sa novim listom.</s><s>Prodavao se kao halva.</s><s>Nisam razumio tu novu novinarsku mladež, ali čitali su ih.</s><s>Postojao sam manje uvažen, ali bilo je još socijalističkog saveza i trebao sam im.</s>

<s>I sve puče.</s><s>Dođe mi jednog dana Ruždija u kancelariju i kažem;</s>

<s>“Zuko, probudi se čovječe, dokle češ biti slijep, ukopali su se oko grada.”</s>

<s>Jezik mi se ukočio tada.</s><s>Odebljo, ne mogu dohvatiti kutnjake sa njim.</s><s>Srca i nisam imao, osim one trećine, sramote.</s>

<s>I taj dio me trže.</s><s>Nazva Maju.</s><s>Telefon je zvonio, zvonio…</s>

<s>Tog popodneva sam čuo da je otišla iz grada.</s><s>Maja se samo koju godinu prije udala za pukovnika, rodom iz Požarevca, sa službom u najvećoj kasarni u gradu.</s><s>Sven nije volio novog oca i sestra Fatima ga je nagovorila da pređe kod nje u kuću.</s><s>Voljela ga je moja Fatima kao svoga.</s><s>Znala mi je uvijek nabacivati na nos da su Sven i Adnan jedino što vrijedi u mom životu, a sve ostalo poput surutke, za prosuti.</s>

<s>Bila mi je jedini rod i nisam je htio sekirati ali ni često vidjeti, jer me je uvijek znala isponova izdignuti sa nečim što mi je još više stiskalo onu trećinu srca, sramotu.</s>

<s>Istog popodneva rekoše mi da uključim radio.</s><s>Neki Murat je psovao majku jednom ružnom generalu.</s><s>Bilo mi je svejedno, jer je svakako Jugoslavija direktno preko Yutela umirala.</s>

<s>Krenu.</s><s>Poginu Suada.</s><s>Blizu nje je bio moj Sven.</s><s>Suadina krv ga je poprskala.</s><s>Saznao sam za to i odjurio do sestrine kuće da ga vidim.</s><s>Bio je uplašen.</s><s>Upitao me je zašto sam došao.</s><s>Šutio sam.</s><s>Opsovao mi je Jugoslaviju.</s><s>Spustio sam glavu i otišao.</s><s>Te večeri me je zvala Sabaheta iz Njujorka.</s>

<s>Željela je da izađem iz grada.</s>

<s>“Zašto…”?, upitao sam je.</s>

<s>“Čovječe, znaš li da kolju na Drini i oko Prijedora”.</s>

<s>Nisam joj vjerovao.</s><s>Molila je da dođem u Ameriku, barem zbog Adnana.</s><s>Rekao sam da ću razmisliti.</s><s>Istog momenta pade granata u dvorište zgrade.</s><s>Nestade svijetla.</s><s>Tu noć, i mnoge druge poslije, sam bio bez jezika.</s><s>Crno mi se ispod noktiju počelo još više uvlačiti.</s>

<s>Ostario sam dobro.</s><s>Ono malo srca me je još više mučilo.</s>

<s>Trajalo je to mjesecima.</s><s>Jedno jutro mi pokucaše na vratima.</s><s>Otvorih.</s><s>Ugledah lice dva mladića.</s><s>Nisu imali više od dvadeset dvije.</s><s>Niži je stajao pognute glave.</s><s>Viši, pogleda okolo, a iz oka mu kliznu samo jedna suza.</s>

<s>“Poginuo Sven sinoć na Žuči”, reče tiho.</s>

<s>Padoh na koljena.</s><s>Bio sam ništa.</s><s>Nula.</s><s>Manje od nule.</s>

<s>Moj Sven ode, a ja ga nikad nisam pravo ni upoznao.</s>

<s>Sahranili smo ga na Kovačima.</s>

<s>Učili su mu Fatihu.</s><s>Prvi put sam podigao ruke.</s>

<s>Iznenadno u meni se javi prošlost,ali ne moja nego Zulfikara.</s><s>Ne mene, nego nekog davnog Zulfikara.</s><s>Krenuh pisati...novine svakog jutra dostavljati do najudaljenijih rovova..i čak izvan grada.</s><s>Jezik posta bridak, srce lavlje.</s><s>Ponovo sam se sreo sa onim plavih očiju iz one sudnice na jednoj svečanosti.</s>

<s>Pogledao me je isto onako blago.</s>

<s>Onaj dio srca, sramota, me zaboli.</s>

<s>Digao se je, prišao mi, pružio ruku i rekao;</s>

<s>“Gospodine Zulfikare, branite i ovu državu, kako ste branili i onu i biće sve u redu.”</s>

<s>Šutio sam pognute glave.</s>

<s>Da, evo Zuke na konju djeda Hercegovića, u meni je sve tutnjalo.</s><s>I postao sam…, bio sam… plamen, plamen.</s><s>Oči mi više nisu bile sive nego plave.</s><s>Mnogi moji bivši iz lista su bili na drugoj strani.</s><s>Tražili su me.</s><s>Zvali da izađem.</s><s>Nisam htio, ne što sam bio hrabar, nego što sam se naljutio kada sam doznao da nisam u stvari nikad bio ni pametan a ni mudar.</s>

<s>A koga to u stvari sad i interesuje, pa narasla omladina, a stari umiru; dosta njih kao i ja sa jedinim ostatkom srca, sramotom.</s>

<s>I kako dođe, tako i prođe.</s><s>Moj grad ne porobiše.</s><s>Odbraniše ga oni što su čitali uvijek zadnju stranu mojih novina.</s>

<s>Dobih evropske i svjetske nagrade… i samo godinu poslije, pođe me žuljati moj stari jezik i kao da se vratiše one dvije trećine srca, što sam mislio da sam ih zauvijek izgubio.</s><s>Ponovo mi prsti krenuše igrati po .., ovog puta kompjuteru.</s>

<s>I ponovo po onima iz sudnice.</s><s>Za druge nisam ni znao gdje su, a od nečega se moralo krenuti.</s><s>Valjao sam, valjao i uvidjeh da sad pogotovo nemam budućnost.</s><s>Spakova se i prvim avionom za Ameriku.</s><s>Dočekaše me na Kenediju Sabaheta i Adnan.</s><s>Nisam ih prepoznao.</s>

<s>Oni mene jesu.</s><s>Kažu vidjeli u Tajmu moju sliku.</s>

<s>Sabaheta je bila pokrivena.</s><s>Izgledala je poput hanume, dostojanstveno i časno.</s><s>Adnan, visok, kao da nije moj.</s>

<s>Pravi ljepotan, smeđe duže kose, zelenih očiju.</s><s>Priđe mi poslije majke, stisnu ruku i reče;</s>

<s>“Selam Alejkum babo”.</s>

<s>Srce mi se steglo.</s><s>Mislio sam da ću eksplodirati.</s>

<s>Odvezli su me kući.</s><s>Bio sam izgubljen potpuno.</s>

<s>Nedugo po dolasku svraćali su neki ljudi.</s><s>Pozivali me na sastanke  bošnjačkih organizacija.</s><s>Odlazio sam.</s><s>Svi me gledali sa poštovanjem.</s><s>Zvali iz ambasade, konzulata, razni novinari, koji su bili u Sarajevu, u onom paklu.</s><s>Počeo sam čitati knjige, pratiti novine.</s><s>Sabaheta i Adnan su sve činili da se osjećam kao kod kuće.</s><s>Međutim nije išlo.</s><s>Živio sam sa strancima…</s><s>U stvari oni su živjeli sa strancem.</s>

<s>Sabaheta je navalila da se ponovo vjenčamo, ali ovaj put šerijatski.</s><s>Meni se nije dalo.</s><s>Nisam je više želio lagati.</s><s>Rekao sam joj da je nikad nisam ni volio.</s><s>Zaplakala je.</s><s>Zagrlio sam je i rekao da u stvari nikog nisam volio osim Jugoslavije i Tita, a oni su nestali i sa njima i ja.</s><s>Naljutila se i rekla da ne može živjeti sa mnom nevjenčano i da se iselim.</s>

<s>Počeo sam pakovati stvari kad zazvoni telefon.</s><s>Prepoznao sam Majin glas.</s><s>Zadnji put sam je čuo noć poslije Svenove sahrane.</s><s>Rekla mi je da joj je muž poginuo u bici za Teočak.</s>

<s>Ja sam zašutio.</s><s>Koje li ironije, otići iz Sarajeva i izgubiti glavu kod Teočaka.</s><s>Zašto?</s>

<s>Maja baš nije imala sreće, dva muža a nijedan do kraja.</s><s>Tražila je da joj pošaljem garantno pismo da dođe u Ameriku.</s><s>Obećao sam joj.</s>

<s>Moj sin Adnan je sjedio i gledao me dok sam razgovarao sa Majom.</s><s>Sabaheta je plakala na balkonu.</s><s>Uzeo sam stvari i izašao.</s><s>U dvorištu sam se još jednom okrenuo.</s><s>Ugledao sam Adnana kako stoji naslonjen na prozorsko staklo.</s><s>Oči su mu bile vlažne.</s>

<s>Mahnuo sam mu i otišao.</s><s>Kuda?…</s>

<s>A koga to još interesuje, pa Amerike je svuda Amerika.</s>

<s>Ja, Zulfikar</s>

